एसियन अनलाइन चेस च्याम्पियनसिप : रामबहादुर पाँचौं स्थानमा
रामबहादुर क्षत्रीले पाँचौं स्थानमा रहेर ५० वर्षमाथिको एसियन अनलाइन चेस च्याम्पियनसिप टुंग्याएका छन् । एसियन अनलाइन चेस प्रतियोगिताको फाइनल चरणमा प्रतिस्पर्धा गर्ने उनी पहिलो नेपाली हुन् ।
काठमाडौँ — रामबहादुर क्षत्रीले पाँचौं स्थानमा रहेर ५० वर्षमाथिको एसियन अनलाइन चेस च्याम्पियनसिप टुंग्याएका छन् । एसियन अनलाइन चेस प्रतियोगिताको फाइनल चरणमा प्रतिस्पर्धा गर्ने उनी पहिलो नेपाली हुन् ।नौ चरणको फाइनल राउन्डमा क्षत्रीले ५ जित, १ बराबरी र ३ हारको नतिजासहित ५.५ अंक जोड्दै शीर्ष पाँचमा प्रतियोगिता पूरा गरेका हुन् । यससँगै उनले १५० अमेरिकी डलर पुरस्कार पक्का गरेका छन् । अन्तिम खेलमा हार टार्न सकेको भए उनी शीर्ष तीनमा रहने थिए । उनी एसियाको ३.२ जोनलको छनोटमा दोस्रो स्थानमा रहँदै फाइनल चरण पुगेका थिए । कोरोना भाइरसको महामारीका बेला फस्टाएको अनलाइन चेसको औपचारिक महादेशीय प्रतियोगितामा छनोट पार गरेर फाइनल चरण खेल्ने उनी पहिलो र हालसम्मका एक मात्र नेपाली खेलाडी हुन् ।५० वर्षमाथिको प्रतियोगितामा फिलिपन्सका ग्रान्ड मास्टर (जीएम) एन्टोनियो रोजेलियो पहिलो, उज्वेकिस्तानका जीएम वाहिदोभ तैयर दोस्रो, अर्का उज्वेकिस्तान जीएम वारसोभ एलेक्सी तेस्रोमा रहे भने फिलिपन्सका इन्टरनेसनल मास्टर (आईएम) गुन्जमन रिकार्डो चौथो भए । उनीहरूले क्रमशः ५ सय, ५ सय, ३ सय र २ सय अमेरिकी डलर पुरस्कार निश्चित गरेका छन् । 